Dokumendid ja avaldus liikumis- või nägemispuudega inimese sõiduki parkimiskaardi taotlemiseks võetakse vastu Linnavalitsuse Infosaalis (Vabaduse väljak 7), laud nr 4. Kaardi taotlemiseks tuleb esitada :
1. isikut tõendav dokument (pass, ID-kaart, juhiluba, lastel sünnitunnistus)
2. tööealisel puudega isikul Sotsiaalkindlustusameti poolt väljastatud puude raskusastme ja lisakulude tuvastamise otsus, kus on märge et isikul on keskmine, raske või sügav liikumis- või nägemispuue. NB ! Kui puude raskusastme ja lisakulude otsus on teile kättesaadav ainult eesti.ee lehelt, siis palun elektrooniliselt saata või välja printida otsuse pikem versioon, kus on peal kirjas et isikul on keskmine, raske või sügav liikumis- või nägemisfunktsioonihäire. Kindlasti peab olemas olema ka otsuse kehtivusaeg. Otsus koosneb kahest leheküljest!
3. lapsel ja pensioniealisel puudega isikul lisaks Sotsiaalkindlustusameti poolt väljastatud puude raskusastme ja lisakulude tuvastamise otsusele pere või raviarsti väljastatud teatis liikumis- või nägemisfunktsiooni kõrvalekalde kohta.
4. ajutise liikumis-või nägemisfunktsiooni kõrvalekalde korral arstitõend (pere- või eriarsti väljastatud teatis ajutise kõrvalekalde kohta) .
5. parkimiskaarti taotleva isiku foto 3 x 4 cm
Parkimiskaarti liikumis- või nägemispuudega piiratud teovõimega isikule võib taotleda tema seaduslik esindaja. Parkimiskaart antakse isikule välja tasuta.Parkimiskaart antakse välja puuet tõendavale dokumendile märgitud puude raskusastme kehtivuse perioodiks, kuid mitte kauemaks kui 5 aastaks.
Ajutise liikumis-või nägemisfunktsioonikõrvalekalde korral antakse parkimiskaart arstitõendi alusel kõrvalekalde möödumise perioodiks, kuid mitte kauemaks kui 6 kuuks.